Luigi Luca Cavalli-Sforza
Luigi Luca Cavalli-Sforza var en italiensk genetiker, professor ved universiteterne i Parma (1958-62), Pavia (1962-70) og Stanford i Californien (1970-92).
I hovedværket History and Geography of Human Genes (1994, sammen med Paolo Menozzi og Alberto Piazza) og den mere populærvidenskabelige Genes, peoples and languages (2000) påviste Cavalli-Sforza, at et genetisk stamtræ over moderne befolkningsgrupper stemmer overens med bl.a. M. Ruhlens og J. Greenbergs ellers stadig kontroversielle inddeling af verdens sprog i nogle få storætter som nostratisk og amerind.